Qaysi davlatlar va kompaniyalar Rossiyaga qarshi yangi sanktsiyalar kiritdi?

Amerika va Evropaning bir qator kompaniyalari o'z mahsulotlarini Rossiyada sotishni to'xtatganini e'lon qildi. G'arb davlatlari ham Ukrainadagi mojaro tufayli yangi sanktsiyalarni e'lon qilishda davom etmoqda. Rossiyaga nisbatan qanday cheklov choralari kiritilgan va ularning oqibatlari qanday bo'lishi mumkinligi ma'lum qilindi.
“Apple” Rossiyaga mahsulot sotish va eksportni to'xtatgan yana bir yirik kompaniyaga aylandi. iPhone ishlab chiqaruvchisi Rossiya bosqinidan chuqur xavotirda ekani va “zo'ravonlik oqibatida azob chekayotganlarni” qo'llab-quvvatlashini aytgan. Endi Rossiyada “Apple Pay” va “Apple Maps” kabi xizmatlar cheklanadi. Ta'kidlanishicha, rus tilidagi mobil bank ilovalari tez orada “Apple iOS” operatsion tizimiga ega qurilmalarda ishlamay qolishi mumkin. Ular orasida: VTB, Sovkombank, Novikombank, Promsvyazbank va “Otkrtie” bor.
“Google” transmilliy korporatsiyasi ham Rossiya tomonidan moliyalashtiriladigan yangiliklar uzatuvchi tashkilotlarga reklama va boshqa “YouTube” videoxosting vositalaridan foydalanishni taqiqladi. Bundan tashqari, “Google” Rossiyaning RT davlat teleradiokompaniyasini qidiruv tizimidan olib tashlagan.
Qayd etilishicha, Rossiyada sanktsiyalar ostida qolgan banklar xizmatlaridan foydalanadiganlar uchun “Google Pay”dan foydalanish cheklangan. Biroq “Google Pay”ning o'zi Rossiyada bloklanmagan. Qidiruv tizimi, xaritalar va “YouTube” kabi “Google” xizmatlarining aksariyati hozirda Rossiya hududida ishlashda davom etmoqda.
“Microsoft”, o'z navbatida, Rossiya davlat televizion tarmog'i RT mobil ilovalarini “Windows App Store” do'konidan olib tashlagan va Rossiya davlat OAVlarida reklamani taqiqlashini aytgan. Amerikaning “Nike” kompaniyasi ham Rossiyadagi savdolarini to'xtatgan. Kompaniya saytida mahsulotlarini Rossiyada sotishga kafolat bera olmasligini va shuning uchun Rossiya veb-saytda va ilovada tovarlarni sotib olishda vaqtinchalik mavjud emasligini ta'kidlagan.
Dunyoning eng yirik yuk tashuvchilari — Daniyaning “Maersk” va Jenevada joylashgan “MSC” kompaniyalari Rossiyaga va undan konteyner tashishni to'xtatgan. Bu Rossiya tashqi savdosining muhim qismidan uzilib qolishini bildiradi.
AQShning “American Express” moliyaviy kompaniyasi hamsanktsiyalar joriy etilishi sababli Rossiya bilan hamkorlikni to'xtatgan. Finlyandiyaning “Nokia” transmilliy kompaniyasi sanktsiyalar tufayli o'z mahsulotlarini Rossiyaga jo'natmasligini ma'lum qilgan. Ta'kidlanishicha, kompaniya “MTS”, “Tele2”, “VimpelKom” va “MegaFon” uchun uskunalar yetkazib bergan.
Amerikaning “Boeing” aviatsiyakontserni Rossiyadagi asosiy operatsiyalarini to'xtatganini va Kievdagi ofisini vaqtincha yopib qo'yganini e'lon qilgan. Ma'lumotlarga ko'ra, Rossiyaning asosiy aviatashuvchisi “Aeroflot” asosan “Boeing 737” va 777 samolyotlaridan iborat. Qayd etilishicha, avvalroq EI tomonidan “Airbus” samolyotlaridan foydalanish va ularga texnik xizmat ko'rsatish bo'yicha kiritilgan sanktsiyalar hisobga olinsa, Rossiya fuqaro aviatsiyasining butun sanoati xavf ostida qolmoqda.
Rossiyalik hamkorlar bilan birgalikda uchta zavodga ega bo'lgan Amerikaning “Ford” avtomobil ishlab chiqaruvchisi Rossiyadagi faoliyatini to'xtatgan.
Dunyodagi eng yirik neft kompaniyalaridan biri “Exxon Mobil” Rossiyadagi faoliyatini to'xtatganini e'lon qilgan, “Saxalin-1” loyihasidan chiqish choralarini ko'rmoqda. Kompaniya Rossiyaning Uzoq Sharqida Saxalin orolidagi yirik neft va gaz qazib olish korxonalarini ishlatmaslikka qaror qilgan, u yerda kompaniya uchta yirik dengiz neft va gaz konlarini boshqaradi. “Exxon Mobil” kompaniyasining fevral oyidagi so'nggi yillik hisobotida uning Rossiyadagi aktivlari 4,055 milliard dollarga baholangan.
Avstriyaning “OMV” neft-gaz kompaniyasi “Shimoliy oqim-2” gaz quvuri loyihasidagi ishtirokini qayta ko'rib chiqishga qaror qilgan. Bundan tashqari, loyiha operatori va “Gazprom”ning sho''ba korxonasi “Nord Stream 2 AG” bankrotlik to'g'risida ariza bergan.
“Geosiyosiy vaziyatning rivojlanishi va AQSh tomonidan ‘Nord Stream 2 AG’ga nisbatan kiritilgan sanktsiyalar tufayli kompaniya xodimlar bilan shartnomalarni bekor qilishga majbur bo'ldi. Biz bu majburiy qadamdan chuqur afsusdamiz”, deyiladi xabarda.
Gaz quvurini sertifikatlashni to'xtatgan Germaniya loyihani butunlay to'xtatishga ruxsat bergan. “BMW” guruhi o'z mahsulotlarini Rossiyaga eksport qilishni to'xtatganini e'lon qilgan. Bundan tashqari, “BMW” avtomobilini Kaliningraddagi zavodda yig'ish ham to'xtatilgan.
“Bloomberg” manbalariga tayanib, Evropa Ittifoqi Rossiyaning 7 ta bankini, VTB, bank “Rossiya”, “Otkritie”, Novikombank, Promsvyazbank, Sovkombank i VEB.RF, “SWIFT” xalqaro banklararo tizimidan uzishi mumkinligini ma'lum qildi.
Kredit tashkilotlarining yakuniy ro'yxati EIning turli mamlakatlari hukumatlari vakillari bilan yakuniy kelishuvdan so'ng tuzatilishi mumkin. Nashrning aniqlik kiritishicha, ro'yxatga “Sberbank” va “Gazprombank” kirmagan.
“Universal Pictures” kinokompaniyasi Rossiyada rejalashtirilgan filmlarining premeralarini bekor qilgan. “Netflix” ruscha original loyihalar ustida ishlashni to'xtatgan. Kompaniya Rossiya filmlari va shoulari ustida ishlashni to'xtatadi. Ular orasida bosh rolda Svetlana xodchenkova ishtirokidagi “Anna K” dramatik seriali, Aleksandr Pyotrov ishtirokidagi “Nichego osobennogo” seriali va Daria Jukning “Zato” kriminal trilleri bor.
Kann kinofestivali 2022 yilda Rossiya rasmiy delegatsiyasini qabul qilishdan bosh tortdi. Tashkilotchilar Rossiyaning rasmiy delegatsiyasi va Kreml bilan aloqasi bo'lgan har qanday delegatsiyaning ishtirokini taqiqlagan.
Britaniyaning “BBC Studious” teleradiokompaniyasi o'z kontenti uchun Rossiyaga litsenziyalar bekor qilinganini e'lon qildi. 2019 yildan beri telekompaniya Rossiyaning “Yandex” va “Kinopoisk” kompaniyalari bilan hamkorlik qilgan.
Polsha mamlakatdagi rus mulkini musodara qilishga kirishgan. Polsha sudlari Rossiyaning Varshavadagi diplomatik yoki konsullik maqsadlarida foydalanilmaydigan ikkita mulkini davlat g'aznasiga o'tkazish to'g'risida qaror chiqargan.
Kanada Rossiyaga qarshi yangi sanktsiyalarni e'lon qilgan va u Kanadada joylashgan rus oligarxlari va kompaniyalarining aktivlariga tegishli bo'lishi mumkin.
Yaponiya bosh vaziri Fumio Kisida mamlakat rasmiylari Rossiya aviakompaniyalari uchun osmonni yopish haqida o'ylashlari kerakligini aytgan. 2 mart kuni AQSh prezidenti Jo Bayden Ukraina atrofidagi voqealar munosabati bilan Rossiya samolyotlari uchun havo hududini yopishga qaror qilganini ma'lum qilgan.